Beurtkrag duur Sondag voort(Argieffoto: Pixabay.com) Nadat Eskom oornag fase 1-beurtkrag ingestel het, skakel dit van 09:00 Sondag weer oor na fase 2, het die kragvoorsiener gesê. Beurtkrag geld dan voorlopig tot 23:00 Sondag. Fase 4-beurtkrag is Vrydag inderhaas ingestel, maar laat die aand minstens na fase 2 verminder. Eskom het vroeër gesê die inwerkingstelling van beurtkrag moet help voorsiening maak vir verdere probleme by opwekkingseenhede en om kapasiteit te skep sodat waterreserwes by sy pomp-opgaarskemas opgebou kan word. Onbeplande instandhoudingswerk was bo 12 000 MW, wat dit nodig maak om diesel- en waterreserwes vir onderskeidelik oopsiklus-gasturbines en pomp‑opgaarskemas te gebruik. Die kragvoorsiener het ook gesê weens die onophoudelike reën ervaar hy steenkoolhanteringsprobleme by sy kragsentrales met die nat steenkool. Dit het beteken opwekkingseenhede kan nie krag opwek nie, het Eskom gesê.